युवा चैलेंज फोर चेंज स्वीकार करें, सरकार को नवाचार सुझाएं - वसुन्धरा राजे युवा चैलेंज फोर चेंज स्वीकार करें, सरकार को नवाचार सुझाएं - वसुन्धरा राजे
घर » आप पढ़ रहे हैं: युवा चैलेंज फोर चेंज स्वीकार करें, सरकार को नवाचार सुझाएं
युवा चैलेंज फोर चेंज स्वीकार करें, सरकार को नवाचार सुझाएं
मुख्यमंत्री सलाहकार परिषद की बैठक
मुख्यमंत्री श्रीमती वसुन्धरा राजे ने आह्वान किया कि प्रदेश के युवा अपने नए विचारों के साथ बेहतर एवं प्रभावी सर्विस डिलिवरी और त्वरित गति से कार्यां को पूरा करने के सरकार के प्रयासों में आगे बढ़कर योगदान दें। उन्होंने कहा कि राज्य सरकार ’चैलेंज फोर चेंज’ प्लेटफार्म विकसित करना चाहती है, जहां लोग सरकार के समक्ष मौजूद चुनौतियों का समाधान उपलब्ध करा सकें। इससे नवाचारों को बढ़ावा देने वाला एक प्रभावी तंत्र विकसित होगा और तकनीक का उपयोग भी बढ़ेगा। उन्होंने कहा कि विकास योजनाओं और आमजन को लाभ पहुंचाने के लिए नए विचारों का हमेशा स्वागत है।
श्रीमती राजे शनिवार को मुख्यमंत्री कार्यालय में मुख्यमंत्री सलाहकार परिषद की चौथी बैठक को सम्बोधित कर रही थीं। उन्होंने कहा कि पिछले तीन साल में राजस्थान ने विभिन्न क्षेत्रों में उल्लेखनीय प्रगति की है। प्रदेश की इस प्रगति को दिशा देने में परिषद के सदस्यों द्वारा दिए गये बहुमूल्य सुझावों का महत्वपूर्ण योगदान रहा है।
श्रीमती राजे ने कहा कि प्रदेश में उच्च तकनीकी शिक्षा खासकर इंजीनियरिंग कॉलेजों के विकास के लिए योजना तैयार की जाएगी। उन्होंने कहा कि प्रदेश में 5 से 6 ऐसे विश्व स्तरीय इंजीनियरिंग कॉलेज होने चाहिए जहां युवाओं को आधुनिक इंजीनियरिंग शिक्षा के बेहतर अवसर उपलब्ध हों। उन्होंने इसके लिए एक रोडमैप तैयार करने के भी निर्देश दिए।
मुख्यमंत्री सलाहकार परिषद के उपाध्यक्ष श्री सीएस राजन ने अपने प्रस्तुतीकरण में बताया कि नीति आयोग ने माइक्रो इरिगेशन के क्षेत्र में राजस्थान को पहला स्थान दिया है, जबकि कौशल विकास में राजस्थान पिछले 3 सालों से प्रथम है।
इससे पहले मुख्य सचिव श्री अशोक जैन ने बैठक के सभी प्रतिभागियों का स्वागत किया और बैठक की रूपरेखा प्रस्तुत की।
प्रथम सत्र में परिषद् के सदस्य प्रो. अशोक झुनझुनवाला ने प्रदेश में उच्च एवं तकनीकी शिक्षा के सुधार तथा सुझाव विषय पर प्रस्तुतीकरण दिया। प्रमुख शासन सचिव कृषि श्रीमती नीलकमल दरबारी तथा शासन सचिव पशुपालन श्री अजिताभ शर्मा ने वर्ष 2022 तक किसानों की आय दुगुनी करने के लक्ष्य, प्रमुख शासन सचिव चिकित्सा एवं स्वास्थ्य श्रीमती वीनू गुप्ता ने चिकित्सा, अतिरिक्त मुख्य सचिव पर्यटन श्री एनसी गोयल ने पर्यटन, अति. मुख्य सचिव उद्योग श्री राजीव स्वरूप ने औद्योगिक विकास तथा इस क्षेत्र में हुए नीतिगत बदलावों, शासन सचिव शिक्षा श्री नरेशपाल गंगवार ने स्कूली शिक्षा के नवाचारों पर प्रस्तुतीकरण दिए। प्रमुख शासन सचिव ऊर्जा श्री संजय मल्होत्रा ने मुख्यमंत्री विद्युत सुधार अभियान के तहत फीडर मैनेजमेंट एवं छीजत कम करने के लिए उठाए गए कदमों और उनके सकारात्मक परिणामों की जानकारी दी। अतिरिक्त मुख्य सचिव नगरीय विकास श्री मुकेश शर्मा ने रेवेन्यू रिकॉर्ड के डिजिटाइजेशन, मुख्यमंत्री जन आवास योजना एवं शहरी गरीबों को आवास सुविधा उपलब्ध कराने के लिये किये जा रहे प्रयासों की जानकारी दी।
बैठक के दूसरे सत्र में मुख्यमंत्री सलाहकार परिषद के सदस्य प्रो. अशोक झुनझुनवाला ने इलेक्ट्रिक व्हीकल पॉलिसी, श्री राजेन्द्र एस. पंवार ने नीमराणा में साबी नदी को पुनर्जीवित करने के प्रयासों, श्रीमती नैना लाल किदबई ने राजस्थान में इण्डिया सेनिटेशन कोएलिशन द्वारा किए जा रहे कार्यों, श्रीमती किरण मजूमदार शॉ ने ई-हैल्थ, श्री मोहन दास पई ने डिजिटल राजस्थान एवं श्रीमती मालविका सिंह ने कला एवं संस्कृति के क्षेत्र में प्रदेश में किए जा रहे उल्लेखनीय कार्यों पर प्रस्तुतीकरण दिए। परिषद के सदस्यों ने पर्यटन, शिक्षा, हैल्थकेयर, कृषि एवं बिजली सहित विभिन्न विषयों पर महत्वपूर्ण सुझाव दिये।
इस अवसर पर राज्य मंत्रिपरिषद् के सदस्य, मुख्यमंत्री सलाहकार परिषद् की सदस्य श्रीमती मीरा महर्षि, श्री मनीष सभरवाल सहित परिषद् के अन्य सदस्य तथा विभिन्न विभागों के उच्चाधिकारी मौजूद थे।
जयपुर, 12 अगस्त 2017
शुक्र, 18 अगस्त 2017
‘जनरेशन वाय’ में प्रदेश को बुलंदियों पर पहुंचाने की काबिलियत